באופן מסורתי, בכל הקשור לדפוסי הצבעותיה, פורטוגל תומכת בתחרות בשכנתה, ספרד, אולם, לרוב היא אינה מקבלת חזרה מספרד את התמיכה אותה היא נותנת. בשנים 2003, 2004, 2010, 2011 ו-2012 פורטוגל העניקה את מירב הנקודות שלה בתחרות לספרד, שכנתה. יחסי פורטוגל וספרד באירוויזיון הם דוגמה אחת מני רבות של הצבעה בין מדינות שיש להן קשרים גאוגרפיים, היסטוריים, פוליטיים או תרבותיים, כמו מדינות סקנדינביה, מדינות הבלקן, המדינות הבלטיות, והמדינות הסובייטיות לשעבר. באופן מפתיע, פורטוגל נוהגת להעניק בשנים האחרונות את מירב הנקודות שלה למדינות אחרות: בשנים 2006, 2007 ו-2008 היא העניקה את מירב הנקודות שלה לאוקראינה, בשנת 2009 היא העניקה את מירב הנקודות למולדובה, בשנת 2014 לאוסטריה, בשנת 2015 לאיטליה ובשנת 2017 היא העניקה את מירב הנקודות שלה לאזרבייג'ן. כאמור, פורטוגל לא מקבלת מספרד את אותה תמיכה אותה היא נותנת, ועל פי רוב, ספרד בוחרת להעניק את מירב הנקודות שלה למדינות שאינן שכנותיה: בשנת 2010 ספרד העניקה את מירב הנקודות שלה בתחרות לגרמניה, בשנים 2011, 2013 ו-2015 העניקה את מירב הנקודות לאיטליה, בשנת 2012 לשוודיה, בשנת 2014 לאוסטריה, בשנת 2016 לארמניה ורק בשנת 2017 ספרד העניקה לראשונה בתולדותיה את מירב הנקודות שלה לשכנתה, פורטוגל, שהייתה גם המנצחת בתחרות באותה שנה. ספרד היא המדינה הנתמכת ביותר בתחרות על ידי פורטוגל, שהעניקה לה לא פחות מ-5 פעמים את מירב הנקודות שלה משהחלה שיטת ה"טלווטינג".